མི་རིགས་གང་ཞིག་གི་རྩོམ་རིག་གི་ཆུ་ཚད་ནི་གཙོ་བོ་བརྩམས་སྒྲུང་གི་སྟེང་ནས་གཞལ་དགོས་ལ།བརྩམས་སྒྲུང་གིས་མི་རིགས་དེའི་འཚོ་བ་དང་གོམས་སྲོལ།རིག་གནས་སོགས་མཚོན་ཐུབ་པས་བོད་ཀྱི་རྩོམ་རིག་ཐོག་གོ་གནས་ངེས་ཅན་ཞིག་ཟིན་ཡོད།རྩོམ་པ་པོ་སྟག་འབུམ་རྒྱལ་གྱིས་ཁོ་རང་འཚོ་གཞེས་སྐབས་ཀྱི་སྤྱི་ཚོགས་སྣང་ཚུལ་སྣ་ཚོགས་རྩོམ་རིག་གི་བརྗོད་བྱར་བདམས་ཤིང་།མི་སྣའི་དགའ་སྐྱོ་ཆགས་སྡང་གི་ཚོར་བ་དང་ཡུལ་སྲོལ་གོམས་གཤིས་བྲིས་པ་བརྒྱུད་ནས་སྲོལ་རྒྱུན་གྱི་ལྟ་བ་རྙིང་བ་དང་།བག་འཁུམ།ཨུ་ཚུགས་ཀྱི་རང་གཤིས་སོགས་མི་རིགས་འདིའི་འཕེལ་རྒྱས་ལ་འགག་རྐྱེན་དུ་སྣང་བའི་རིགས་ལ་ཟུར་ཟ་དང་སུན་འབྱིན་བྱས་ཡོད།འདིར་སྟག་འབུམ་རྒྱལ་གྱི་སྒྲུང་གཏམ་ཨ་ཁུ་བསྟན་འཕེལ་གྱི་ཤི་རྐྱེན།ཞེས་པའི་བརྗོད་བྱའི་བསམ་བློ་ལ་རགས་ཙམ་གླེང་བར་བྱ།